‘n Oorwinning teen alle verwagtings in - www.bybelkennis.co.za
In my Bybelstudie kyk ek na Paulus se brief aan die Filippense. In Filippense 1:12 – 14 begin Paulus deur vir sy lesers te sê dat hy ‘n gevangene is – of hy sit in die tronk of hy is onder huisarres. Eintlik sê hy baie min oor sy persoonlike toestand, maar konsentreer eerder op die verkondiging van die evangelie. Dit is nou nie iets wat sy lesers verwag het nie.
Paulus sê dat sy omstandighede juis die verkondiging van die evangelie bevorder het. Meer mense het die evangelieboodskap gehoor – ook die hele keiserlike wag. Paulus se boeie het ook ‘n invloed op diegene van wie ons dit allermins verwag het. Hulle was immers die elite mag wat die keiser moes oppas.
Paulus se boeie moedig ook gelowiges aan: Deur my boeie is die meeste broers ook in hulle vertroue op die Here gesterk. Dit het ‘n baie voordelige uitwerking: hulle waag dit al hoe meer om die woord van God onbevrees te verkondig. Alle gelowiges is toegerus om oor Jesus Christus – die evangelie – te praat. Daarvoor het ons nie ‘n universiteitsgraad nodig nie. As ons ons vertroue op die Here plaas, stel Hy ons in staat om sy woord te verkondig – vreesloos. Dieselfde mag wat Paulus in boeie beskerm het, sal ons ook beskerm.
As Paulus dus sê dat sy boeie die verkondiging van die evangelie bevorder het, bedoel hy twee dinge:
Meer mense hoor die boodskap, en
Meer mense is bereid om die boodskap te verkondig.
Verkondiging van die evangelieboodskap is nie net die taak net van die leraar nie, maar van elke gelowige.